Foto: Čitatelj Indexa

DANAS prijepodne buknuo je veliki požar u Zatonu Obrovačkom. Na terenu je šest kanadera, a gašenje vatre otežava jaka bura koja puše na tom području.

Oko 17 sati predsjednik DVD-a Obrovac Grgo Šoša nam je kazao kako je stanje na požarištu nešto bolje, ali da im bura stvara probleme. Jedan dio je obranjen, no vatra se okrenula prema Maslenici te je sada u tijeku gašenje tog kraka požara. Šoša nam je kazao kako ipak niti jedna kuća nije stradala u požaru. "Ljudi su dosta umorni, rade cijeli dan, neki su i po noći bili na terenu. Ali kažu da im ne treba pomoć i da će sve danas ugasiti. Jedan vatrogasac je zatražio liječničku pomoć, ali je s njim sve u redu sada", rekao nam je.

Oko 17.40 sati objavljeno je kako je veliki požar lokaliziran.

Vatra je prijetila kućama

Kako smo ranije doznali, vatra je prijetila obiteljskim kućama, a na cijelom području je isključena struja. Osmero je ljudi preventivno evakuirano iz kuća u zaseoku Modići. Stanovnici javljaju da čuju eksplozije mina.

Grgo Šoša, predsjednik DVD-a Obrovac za Index je rekao kako ima informacije da bura ometa gašenje požara. Na terenu su DVD-ovi Gračac, Benkovac, Obrovac i Jesenice. Uz njih, kako nam javlja Šoše, požar gasi i 6 kanadera.



"Tamošnji šef Elektre kaže kako je jedna kuća nagorjela. Ima preko sto ljudi tamo, tamo plamti kao cigareta", rekao nam je Šoše. Tu informaciju nam je kasnije demantirao.

HAK navodi da je zbog požara prekinut promet cestom između Maslenice i Zatona Obrovačkog.

Tekst se nastavlja ispod oglasa

Stanovnici javljaju da su požar prijavili još prije dva dana, ali da zbog nepristupačnosti terena nije poslan kanader. Javljaju i da je dim potpuno prekrio sunce, a pepela ima posvuda.



